Diari Oficial de la Generalitat Valenciana


Sumari del DOGV 7189, del 10-01-2014 (2014/130)

ORDE 30/2013, de 27 de desembre, de la Conselleria de Benestar Social, per la qual es regula i convoca el programa per a finançar estades en residències de tercera edat l'any 2014.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   7189

Data del DOGV
:   10-01-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/130


Data del document
:   27-12-2013

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 30/2013, de 27 de desembre, de la Conselleria de Benestar Social, per la qual es regula i convoca el programa per a finançar estades en residències de tercera edat l'any 2014. [2014/130]  
Les persones majors constituïxen un dels grups socials que necessita una atenció específica, de manera molt particular quan per la seua situació de dependència, soledat o absència de família que puga facilitar-los l'atenció que necessiten, han de recórrer a l'ingrés en un centre residencial.  
Actualment es considera que la qualitat de vida de les persones majors s'incrementa quan estes poden satisfer les seues necessitats en el propi entorn familiar i social, però és un fet que determinades situacions no poden satisfer-se en este àmbit i cal disposar d'altres alternatives com són els centres residencials per a atenció de les persones majors.  
  
La Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, ha regulat les condicions bàsiques de promoció de l'autonomia personal i d'atenció a les persones en situació de dependència per mitjà de la creació d'un Sistema per a l'Autonomia i Atenció a la Dependència (SAAD), amb la col·laboració i participació de totes les administracions públiques. El SAAD respon a una acció coordinada i cooperativa de l'Administració General de l'Estat i de les comunitats autònomes que preveurà mesures en totes les àrees que afecten les persones en situació de dependència. En este sentit per mitjà del Decret 18/2011, de 25 de febrer, del Consell, s'establix el procediment per a reconéixer el dret a les prestacions del sistema valencià per a les persones en situació de dependència.  
En l'esmentada llei s'establix un catàleg de prestacions i servicis d'atenció a les persones en situació de dependència, entre les quals s'inclou el servici d'atenció residencial en residències de persones majors en situació de dependència.  
La mencionada llei i les normes de desplegament d'esta, tant estatals com autonòmiques, incidixen en el sistema d'atenció de les persones majors dependents que ha desenrotllat el Consell i, concretament, en el programa d'ajudes per a finançar estades en residències de tercera edat, la convocatòria del qual es publica anualment.  
Tenint en consideració el que s'acaba d'exposar, és necessari que aquelles persones que hagen resultat beneficiàries del programa per a finançar estades en residències per a la tercera edat en convocatòries anteriors i romanguen ingressades en un centre residencial d'atenció a persones majors, puguen continuar sent-ne beneficiàries, sempre que es mantinguen les condicions de caràcter econòmic que van donar lloc a la concessió de l'ajuda en convocatòries anteriors. Per això, han de continuar sent ateses en la convocatòria d'ajudes regulada per la present orde.  
Així mateix, no es preveu en la present orde de convocatòria d'ajudes la possibilitat d'incloure nous beneficiaris d'este tipus d'ajudes, ja que les persones majors a les quals es reconega l'any 2014 el grau III o el grau II, establits en la Llei 39/2006, segons el calendari d'aplicació d'esta, tindran dret als servicis i prestacions que els determine el seu Programa Individual d'Atenció, per a la qual cosa la Generalitat ha establit altres línies d'actuació per a atendre les persones i les famílies.  
  
El programa les ajudes del qual convoca i regula esta orde completa l'escenari de places públiques pròpies o concertades de què disposa la Generalitat i possibilita l'elecció d'un centre residencial a les persones que resulten beneficiàries i habilita una àmplia oferta de places residencials a la Comunitat Valenciana a fi de respectar la proximitat a l'àmbit familiar.  
Per tot això, la Generalitat en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu, de 26 de juny de 1991, del Consell; pel Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social (DOCV 6929, 24.12.2012).  
  
  
ORDENE  
  
CAPÍTOL I  
Ajudes per a finançar estades en residències de tercera edat  
  
Article 1. Objecte  
L'objecte d'esta orde és convocar ajudes per a finançar les estades en residències de tercera edat adherides al Programa Bo Residència per a l'any 2014.  
  
Article 2. Persones beneficiàries  
1. Les ajudes convocades per mitjà de la present orde van destinades a persones que hagen sigut beneficiàries d'ajuda en convocatòries anteriors i romanguen ingressades en centres residencials adherits al programa.  
2. Les persones beneficiàries acreditaran que no disposen de mitjans suficients per a fer front al cost de la plaça residencial.  
  
Article 3. Requisits  
És requisit imprescindible ser beneficiari d'estes ajudes durant l'any 2012 o 2013 en residències adherides al Programa Bo Residència.  
  
Els beneficiaris podran sol·licitar la ratificació de la seua ajuda per a l'exercici 2014, sempre que acrediten el manteniment de les condicions que van donar lloc a la concessió de l'ajuda, d'acord amb el que establix l'article 5 d'esta orde, presentant la documentació a què es referix l'article 6 d'esta.  
  
Article 4. Tipologia de persones beneficiàries  
1. A les persones beneficiàries de la subvenció en exercicis anteriors se'ls assignarà, inicialment, la mateixa tipologia que els va ser reconeguda en l'última resolució de concessió d'ajuda, que serà una de les següents:  
a) Vàlids  
b) Semiassistits  
c) Assistits  
d) Suprassistits  
2. No obstant això, en el cas d'usuaris amb valoració de la dependència, s'ajustarà, quant a la tipologia, al grau i nivell resultant de la dita valoració i a l'equivalència que correspon, a la disposició transitòria tercera d'esta orde.  
  
Article 5. Preus de les places i determinació de la quantia de l'ajuda econòmica  
1. Els preus de les estades i, per tant, les quanties que serviran de base per al càlcul de les ajudes per a l'exercici 2014, són els que s'especifiquen a continuació:  
Vàlids i semiassistits: 1.184 euros /mes (impostos inclosos).  
Assistits: 1.438 euros /mes (impostos inclosos).  
Suprassistits: 1.600 euros /mes (impostos inclosos).  
2. En els preus anteriors s'inclou l'atenció integral de les persones beneficiàries amb tots els servicis bàsics d'una residència per a persones majors dependents, tal com s'establixen en l'article 46 de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors, sense que les residències puguen cobrar-los quantitats addicionals per la prestació dels servicis bàsics esmentats. L'incompliment de l'anterior podrà donar lloc a la separació de l'adhesió del programa de la residència infractora.  
  
3. Acreditació d'insuficiència de recursos.  
Per a acreditar la insuficiència de recursos econòmics per a afrontar els costos de l'estada en un centre residencial per a la tercera edat, es considerarà la capacitat econòmica de la persona beneficiària, de conformitat amb el que establix l'Orde 21/2012, de 25 d'octubre, de la Conselleria de Justícia i Benestar Social, per la qual es regulen els requisits i condicions d'accés al programa d'atenció a les persones i a les seues famílies en el marc del Sistema per a l'Autonomia i Atenció a la Dependència a la Comunitat Valenciana i en el Decret 113/2013, de 2 d'agost, del Consell, pel qual s'establix el règim i les quanties dels preus públics a percebre en l'àmbit dels servicis socials.  
Es considerarà que el sol·licitant té suficients recursos econòmics i, per tant, no podrà acollir-se a les ajudes establides en la present orde quan la seua capacitat econòmica siga igual o superior al cost de la plaça que necessita, d'acord amb els preus que s'indiquen en l'article 5.1. de la present orde.  
4. Determinació de la quantia de les ajudes a concedir per la Generalitat.  
4.1. Una vegada determinat el tipus d'usuari, de conformitat amb el que establix l'article 4 d'esta orde, i el preu de la plaça que haja d'ocupar, l'import a concedir per la Generalitat vindrà determinat per:  
  
Import de l'ajuda = cost de la plaça - aportació del beneficiari.  
  
Este import serà satisfet directament a qualsevol de les residències integrades en el Pograma Bo Residència.  
4.2. L'aportació de l'usuari es calcularà de conformitat amb la participació econòmica del beneficiari en el cost del servici residencial establida en la mencionada Orde 21/2012, de 25 d'octubre, de la Conselleria de Justícia i Benestar Social i en el Decret 113/2013, de 2 d'agost del Consell.  
A estos efectes es tindrà en compte les pensions percebudes pels interessats i les dades que subministre l'Agència Estatal de l'Administració Tributària corresponents a l'exercici de 2012.  
  
Article 6. Documentació  
Les persones beneficiàries d'estes ajudes durant l'any 2012 o 2013 que ratifiquen la seua sol·licitud per a l'exercici 2014 hauran de presentar davant de la Conselleria de Benestar Social la documentació següent:  
a) Sol·licitud de ratificació de l'ajuda, d'acord amb el model previst en esta orde, degudament firmada pel sol·licitant o el seu representant legal, que comportarà l'acceptació de les bases de la present orde de convocatòria d'ajudes per a l'any 2014 (annex 1)  
b) Autorització expressa a la Conselleria de Benestar Social d'accés a dades de caràcter personal de les persones que formen part de la unitat familiar del sol·licitant, d'acord amb el model previst en l'annex 2 de la present orde, degudament omplit.  
En el cas que no s'aporte esta autorització haurà de presentar-se el certificat de la pensió o pensions de l'any 2014, així com la fotocòpia compulsada de la declaració de l'IRPF corresponent a l'exercici 2012, referida a la unitat familiar del sol·licitant.  
  
Article 7. Règim d'estades i obligacions dels beneficiaris.  
1. El beneficiari d'ajudes previstes en esta orde, quan reba la notificació de la resolució en què se li ratifique l'ajuda per a finançar estades en residències de la tercera edat, comunicarà al centre receptor les dades essencials de la resolució.  
2. Els beneficiaris estaran obligats a complir les disposicions previstes en l'Orde de 20 de desembre de 2005, de la Conselleria de Benestar Social, per la qual es regula l'Estatut dels usuaris de centres de servicis socials especialitzats per a l'atenció de persones majors  
  
3. El beneficiari o el seu representant formalitzarà un document en el qual figurarà l'acceptació expressa del Reglament de Règim Intern del Centre i aquelles altres normes que, si és el cas, dicte la Generalitat en relació amb esta matèria. Així mateix, estarà obligat a observar les normes de convivència i de respecte mutu amb la resta dels residents i amb el personal de la residència en què es trobe atés. Esta obligació serà extensiva als familiars de les persones beneficiàries d'ajudes.  
  
4. Els beneficiaris comunicaran a l'òrgan concedent de l'ajuda l'obtenció d'altres subvencions, ajudes, ingressos o recursos que financen l'objecte d'esta orde de convocatòria. Esta comunicació haurà d'efectuar-se tan prompte com es conega, i, en tot cas, abans de la justificació de l'aplicació donada als fons percebuts.  
  
5. L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la seua minoració, després de la tramitació prèvia de l'oportú expedient en què es garantirà l'audiència a l'interessat.  
  
  
  
CAPÍTOL II  
Procediment  
  
Secció primera  
Lloc i termini de presentació de les sol·licituds  
  
Article 8. Lloc de presentació  
Les sol·licituds de ratificació d'ajudes es presentaran, juntament amb la documentació requerida en l'article 6 d'esta orde, en la Direcció Territorial de la Conselleria de Benestar Social de la província de residència del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 9. Termini de presentació de sol·licituds  
El termini de presentació de les sol·licituds s'iniciarà a partir de l'endemà de la publicació d'esta orde i finalitzarà el 14 de febrer de 2014.  
  
Secció segona  
Tramitació, resolució i recursos  
  
Article 10. Tramitació  
Per a la tramitació d'estes ajudes se seguirà el procediment següent:  
  
1. Els sol·licitants podran efectuar la seua sol·licitud directament o a través de qualsevol de les residències adherides al bo. En este últim cas, els sol·licitants voluntàriament proporcionaran la informació necessària a les residències a fi que estes la transmeten a la Direcció General d'Acció Social i Majors utilitzant els mitjans telemàtics que a este efecte pose a la seua disposició la Conselleria de Benestar Social.  
  
2. Independentment de la transmissió telemàtica de les sol·licituds, les residències adherides les remetran amb tota la documentació a les direccions territorials de Benestar Social a fi d'efectuar el corresponent registre, comprovació i verificació, i poden realitzar d'ofici les actuacions que consideren necessàries per a la determinació, coneixement i comprovació de les dades.  
3. Quan la sol·licitud no tinga els requisits exigits o no s'acompanye de la documentació que d'acord amb esta orde és exigible, de conformitat amb el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà l'interessat perquè, en el termini de 10 dies, esmene la falta o adjunte els documents preceptius, amb la indicació que si no ho fa, es considerarà que ha desistit de la petició i s'arxivarà la sol·licitud amb els efectes previstos en l'article 42 de la llei anteriorment esmentada.  
4. En fase de tramitació de l'expedient, atesa la documentació existent i les obligacions que s'adquirixen per la concessió de l'ajuda, es podran demanar informes dels organismes i entitats que es crega oportú i es podran efectuar les comprovacions necessàries sobre l'exactitud de tot això.  
  
Article 11. Criteris per a la concessió de les ajudes  
1. Les ajudes previstes en esta orde estan dirigides a les persones beneficiàries d'ajudes l'any 2012 o 2013 i que romanguen ingressades en un centre residencial per a la tercera edat, i es considera necessari que continuen sent-ne beneficiàries durant l'any 2014, sempre que no s'hagen modificat les condicions per les quals van resultar beneficiàries.  
  
2. No obstant això, tenint en compte el principi de concurrència competitiva, la valoració de les sol·licituds completes dels sol·licitants amb grau i nivell de dependència no en vigor o no dependents s'efectuarà d'acord amb el criteri següent:  
a) En primer lloc, els beneficiaris que tinguen valoració de dependència en grau 1, nivell 1. En cas d'empat, es considerarà la puntuació resultant de la valoració de la seua situació de dependència.  
b) En segon lloc, els no dependents o no valorats atenent la data de presentació de la sol·licitud de ratificació.  
  
Article 12. Òrgans competents per a la instrucció i resolució d'expedients  
1. En cada direcció territorial de Benestar Social es crea una comissió tècnica instructora, integrada per un cap de servici, el cap de Secció de Tercera Edat i un tècnic designat pel director territorial que tindrà com a missió l'avaluació de les sol·licituds d'acord amb els criteris establits en la present convocatòria i formularà la proposta dels expedients complets valorats a la Comissió de Valoració de la Direcció General d'Acció Social i Majors.  
La Comissió Tècnica Instructora vetlarà pel compliment del principi de concurrència competitiva en els expedients valorats d'acord amb els criteris establits en l'article 11 de la present orde.  
2. En la Direcció General d'Acció Social i Majors es crea la Comissió de Valoració formada per:  
a) El subdirector general d'Acció Social i Majors  
b) El cap del Servici de Gestió de Centres de Persones Majors  
c) El cap de Secció  
d) Dos tècnics designats per la directora general d'Acció Social i Majors.  
La comissió esmentada analitzarà les propostes formulades per cada direcció territorial i proposarà a l'òrgan competent per a la concessió de les ajudes la relació de beneficiaris de les ajudes que es regulen i convoquen en la present orde amb el límit del crèdit existent i la proposta de concessió de les ajudes.  
  
Article 13. Resolució  
1. Es delega la facultat de resolució de les sol·licituds d'ajudes regulades en esta orde en la directora general d'Acció Social i Majors, d'acord amb la Resolució de 27 de febrer de 2009, del conseller de Benestar Social i vicepresident tercer del Consell, sobre la delegació de l'exercici de competències en determinats òrgans de la Conselleria (DOCV 5967, 04.03.2009).  
2. La resolució especificarà la tipologia, el preu de la plaça per a la qual es concedix l'ajuda, l'import que correspon abonar al sol·licitant en concepte d'aportació personal i l'import de l'ajuda que concedix la Generalitat per a sufragar l'estada corresponent.  
3. Amb caràcter general, les ajudes concedides tindran efectes econòmics des del dia 1 de gener de 2014, amb independència de la data de la resolució.  
4. El termini màxim per a resoldre i notificar les resolucions sobre les sol·licituds d'ajudes previstes en la present orde serà de sis mesos, comptats des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la quantia d'estos.  
Transcorregut el termini abans mencionat sense que s'haja notificat resolució expressa, els interessats, en aplicació del que disposa l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat, podran entendre desestimades les seues sol·licituds per silenci administratiu, tot això sense perjuí que subsistisca l'obligació legal de resoldre expressament la petició formulada.  
5. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administració públiques o ens públics o privats, podrà donar lloc a la modificació de la resolució de concessió.  
  
6. Als efectes de complir el que s'establix en l'article 18.3.c, de la Llei 38/2003, de 17 de novembre, General de Subvencions, les corresponents resolucions de concessió d'ajudes s'exposaran en les respectives direccions territorials de Benestar Social.  
7. Una vegada esgotat el crèdit consignat no podran ser dictades més resolucions per la directora general d'Acció Social i Majors a l'empara d'esta orde, circumstància que s'haurà de publicar en el Diari Oficial de la Comunitat Valenciana.  
  
Article 14. Revisió de situacions  
Serà procedent la revisió de la resolució de concessió d'ajuda en els casos següents:  
a) Revisió de la tipologia assignada. Hauran de presentar la resolució dictada a l'empara del que establix el Decret 18/2011, de 25 de febrer, del Consell, pel qual s'establix el procediment per a reconéixer el dret a les prestacions del sistema valencià per a les persones en situació de dependència, en què es reconega el grau III o el grau II.   
b) Revisió de l'import de l'ajuda concedida. L'import de l'ajuda concedida per la Generalitat es mantindrà durant tot l'exercici, llevat que concórreguen circumstàncies d'excepcional gravetat en la situació dels beneficiaris, sobrevingudes al moment de la resolució inicial i, per això, els interessats sol·liciten i justifiquen a la Direcció General d'Acció Social i Majors la necessitat de la seua revisió.  
La directora general d'Acció Social i Majors, una vegada examinada la sol·licitud de revisió, dictarà la resolució que calga d'acord amb els criteris i requisits establits en la present orde. Si s'estima la revisió, la resolució tindrà efectes a partir del dia 1 del mes següent a la data de l'emissió.  
  
Article 15. Causes de denegació  
Seran causes de denegació de les ajudes:  
a) Tindre recursos econòmics suficients.  
b) Estar en possessió d'una plaça pública o concertada.  
c) Disposar d'una prestació econòmica vinculada per a la mateixa finalitat, sense perjuí del que establix la disposició transitòria segona de la present orde.  
  
Article 16. Causes d'extinció de l'ajuda  
Són causes d'extinció de les ajudes:  
a) La defunció.  
b) La renúncia expressa a l'ajuda concedida.  
c) L'obtenció d'una plaça pública o concertada.  
d) Resolució de desistiment sense efectes de l'ajuda concedida per no fer-ne ús en una residència per a la tercera edat en el termini d'un mes a partir de la data de la notificació.  
e) Haver sigut sancionat amb l'expulsió en algun dels centres adherits al bo d'acord amb el que establix l'Estatut d'Usuaris de Centres.  
  
  
Article 17. Recursos contra resolucions i actes administratius  
Contra les resolucions de concessió o denegació d'una ajuda,podrà interposar-se potestativament recurs de reposició davant del mateix òrgan que ha dictat la resolució en el termini d'un mes, comptador des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
CAPÍTOL III  
Del pagament i la justificació de les subvencions  
  
Article 18. Forma de justificació i pagament de les ajudes  
La forma de pagament, llevat que la Llei de Pressupostos per a l'Exercici 2014 en dispose una altra cosa, s'ajustarà a la manera següent:  
1. Les persones beneficiàries d'ajudes regulades en esta orde rebran estes ajudes per mitjà de la deducció de l'import de la factura mensual de l'estada i estes les pagarà la Generalitat directament als centres en què es troben ateses les persones beneficiàries esmentades.  
2. A este efecte, els centres que atenguen beneficiaris d'estes ajudes presentaran, mensualment, en les direccions territorials de Benestar Social, la justificació corresponent per mitjà de la relació nominal dels residents que tinguen acollits durant el mes immediatament anterior juntament amb les factures corresponents, a les quals s'adjuntarà la conformitat de la prestació del servici per part del beneficiari, excepte la corresponent al mes de desembre de 2014, la qual es presentarà referida als beneficiaris atesos en el centre l'1 de desembre i la documentació del mes de desembre haurà de presentar-se abans del 15 de gener de l'any 2015.  
3. La liquidació a què es referix el paràgraf anterior podrà efectuar-se també telemàticament utilitzant els instruments informàtics que a este efecte pose a disposició de les residències la Conselleria de Benestar Social. Si s'efectuen les liquidacions per este últim procediment, estes hauran d'estar degudament firmades pel representant de la residència i certificades per la Direcció Territorial de Benestar Social corresponent.  
  
4. Efectuada la liquidació per qualsevol dels procediments anteriors, la Direcció Territorial de Benestar Social comprovarà la justificació i les factures, aprovarà la documentació presentada i verificarà el compliment de la finalitat objecte de subvenció i emetrà el certificat corresponent. La Conselleria de Benestar Social procedirà al reconeixement de l'obligació i proposta de pagament a favor de cada una de les residències prestadores del servici, amb la liquidació mensual prèvia que procedisca, atenent les altes i les baixes que s'hagueren produït.  
  
5. En el cas d'alta o baixa, durant el mes, per qualsevol motiu, d'un beneficiari, la proposta de pagament a la residència acollidora es prorratejarà a les nits que haja romàs ingressat.  
6. En el cas que un beneficiari d'estes ajudes siga ingressat en un centre hospitalari, la residència continuarà rebent el 100 % de les quantitats íntegres/diàries que corresponguen, en qualitat de reserva de plaça.  
  
Si durant el període que dure l'hospitalització, la persona sol·licitant o la seua família manifesten de forma expressa el seu desig de no tornar al mateix centre, s'entendrà que causa baixa en el moment que la residència reba la comunicació per escrit i percebrà la quantia del 100 % del preu de la plaça amb el límit màxim de la data assenyalada, i podrà, conseqüentment, disposar d'eixa plaça per a un altre usuari.  
7. Es podrà dictar una resolució de desistiment sense efectes, minoració i, si és el cas, de reintegrament de les quantitats rebudes, d'acord amb el que establix l'article 37 de la Llei 38/2003, de 17 de novembre, General de Subvencions.  
El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans o de la formulació d'una denúncia.  
El termini màxim per a resoldre i notificar la resolució procedent serà de sis mesos, comptadors des del moment en què va ser incoat l'expedient de desistiment sense efectes o minoració.  
Quant al procediment de revisió, les quantitats que hagen de reintegrar-se tindran la consideració d'ingrés de dret públic als efectes del procediment aplicable al seu cobrament.  
  
CAPÍTOL IV  
Centres  
  
Article 19. Règim d'adhesió i obligacions dels centres  
Pel que fa a centres participants en el programa, requisits per a l'adhesió al Programa Bo Residència, obligacions de les residències adherides, mode d'adquirir la condició de centre adherit i admissió dels beneficiaris en els centres, es remet al que disposen els articles 17, 18, 19, 21 (excepte l'apartat 3) i 22 de l'Orde de 12 de desembre de 2006, de la Conselleria de Benestar Social, per la qual es regula i convoca el programa per a finançar estades en residències per a la tercera edat l'any 2007, pel que fa a la modalitat de bo residència.  
  
  
Article 20. L'atenció dels beneficiaris presumptes incapaços  
1. Pel que fa a l'atenció de presumptes incapaços, caldrà ajustar-se al que disposa l'article 763.1 de la Llei 1/2000, de 7 de gener, d'Enjudiciament Civil, i en la Llei de Servicis Socials en l'àmbit de la Comunitat Valenciana, de tal manera que l'internament per raó de trastorn psíquic d'una persona que no estiga en condicions de decidir-ho per si mateixa, encara que estiga sotmesa a la pàtria potestat o a tutela, requerirà autorització judicial, que serà demanada al tribunal del lloc on residisca la persona afectada per l'internament.  
2. Qualsevol beneficiari que siga un presumpte incapaç haurà de tindre en l'expedient l'autorització judicial d'internament o a falta d'això la comunicació d'ingrés urgent al jutjat corresponent.  
3. En el cas de presumptes incapaços, els documents de l'expedient hauran d'anar firmats per la persona que hi figure com a representant, guardador de fet o persona de contacte.  
4. Davant de la incapacitat sobrevinguda d'un beneficiari, en el cas que el deteriorament físic o mental, s'haja produït després del moment en què es va produir l'internament, el centre haurà de comunicar-ho a l'autoritat judicial a fi que esta adopte les mesures que considere oportunes en cada cas.  
  
Article 21. Règim de trasllats  
Per als trasllats dels beneficiaris entre els diferents centres en l'exercici 2014, el règim serà l'establit en l'article 26 de l'Orde de 12 de desembre de 2006, de la Conselleria de Benestar Social, per la qual es regula i convoca el programa per a finançar estades en residències per a la tercera edat l'any 2007, pel que fa a beneficiaris del bo.  
  
  
DISPOSICIONS ADDICIONALS  
  
Primera. Casos excepcionals  
A fi de no perjudicar persones majors en situació d'abandó i en situacions d'excepcional gravetat sanitària o social que puguen afectar estos o les seues famílies, la Direcció General d'Acció Social i Majors, a la vista de l'informe social i/o la documentació que ho acredite i amb la proposta prèvia tècnica de la Direcció Territorial de Benestar Social o de la Direcció General d'Acció Social i Majors podrà resoldre de forma motivada estes ajudes encara que no complisquen la totalitat dels requisits establits en esta orde. En tot cas, haurà de constar en l'expedient expressament la referència al supòsit de què es tracte i la dificultat de satisfer la necessitat plantejada a través d'altres recursos i es considerarà en la totalitat els requisits assenyalats, que en cap cas seran els relatius a la capacitat d'aportació econòmica del beneficiari.  
  
Segona. Mitjans informàtics i telemàtics  
1. La Conselleria de Benestar Social impulsarà l'ocupació i l'aplicació de tècniques i mitjans informàtics i telemàtics per al desenrotllament i la gestió d'este programa amb subjecció a les limitacions previstes per les lleis i podran utilitzar estos mitjans, tant els interessats com les residències adherides al Programa Bo Residència en la mesura que estos estiguen disponibles per a la seua utilització. En este sentit, la liquidació de les ajudes a què es referix l'article 18.2 i 18.3 de la present orde podrà efectuar-se pel sistema DAURAT, amb plena validesa i eficàcia.  
  
2. Els mateixos criteris se seguiran amb qualsevol altre mitjà tècnic dels referits que siga possible posar a disposició dels interessats per a relacionar-se amb l'Administració en el desenrotllament d'este programa, sempre que els mitjans tècnics esmentats garantisquen suficientment els drets dels ciutadans i els requisits previstos en les lleis i en este procediment.  
  
Tercera. Normativa supletòria  
En tot el que no regula esta orde, caldrà ajustar-se al que disposen la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, de la Generalitat, pel qual s'aprova el Text Refós de la Llei d'Hisenda Pública de la Generalitat.  
  
  
Quarta. Notificació a la Comissió Europea  
Les prestacions concedides per mitjà d'esta orde no requerixen la notificació a la Comissió Europea, perquè no tenen tots els requisits de l'apartat 1 de l'article 107 del Tractat de Funcionament de la Unió Europea, ja que els destinataris finals de la concessió són persones físiques.  
  
  
DISPOSICIONS TRANSITÒRIES  
  
Primera. Actualització de les prestacions  
Els beneficiaris del Programa Bo Residència de 2013 que a l'entrada en vigor d'esta orde tinguen reconeguda la situació de dependència en grau III, grau II o grau I nivell 2 i, per tant, tinguen homologada la seua ajuda a la prestació vinculada al servici del Sistema d'Atenció a la Dependència, en els termes de la disposició transitòria quinta de l'Orde 21/2012, de 25 d'octubre, de la Conselleria de Justícia i Benestar Social, per la qual es regulen els requisits i condicions d'accés al programa d'atenció a les persones i a les seues famílies en el marc del Sistema per a l'Autonomia i Atenció a la Dependència a la Comunitat Valenciana, hauran d'aportar el document d'autorització d'accés a dades del beneficiari i de les persones que formen part de la seua unitat familiar, d'acord amb el model previst en la present orde (annex 2), als efectes de determinar l'import de les prestacions corresponents a 2014.  
  
  
Segona. Homologació del sistema Bo Residència al Sistema d'Atenció a la Dependència  
1. Des de l'entrada en vigor d'esta orde, les ajudes públiques atorgades per la Conselleria de Benestar Social a la seua empara tindran la consideració de prestacions econòmiques vinculades al servici per a aquelles persones respecte de les quals les resolucions de reconeixement de la situació de dependència, en grau III i grau II, nivells 1 i 2, i grau I nivell 2 i el seu Programa Individual d'Atenció, preveja com a prestacions més adequades a la seua situació personal, els servicis d'atenció residencial, d'acord amb el que establix la Llei 39/2006, de 14 de desembre, de promoció de l'autonomia personal i atenció a les persones en situació de dependència.  
2. Aquelles persones a les quals el programa individual d'atenció reconega el dret a este tipus de prestacions econòmiques, però tinguen supeditada l'efectivitat del seu dret al calendari d'implantació previst en la disposició final primera de la Llei 39/2006, de 14 de desembre, mantindran la seua condició de beneficiaris de les ajudes previstes en esta orde fins que es produïsca l'efectivitat del dret a obtindre la prestació econòmica vinculada al servici, sense perjuí del que establix l'article 11.2 de la present orde.  
  
Tercera. Equivalència de la tipologia dels usuaris  
Els graus i els nivells establits en el Sistema per a l'Autonomia i Atenció a la Dependència tindran l'equivalència següent amb la tipologia d'esta orde:  
S'assimilen a la tipologia de suprassistits el grau III nivell 1 i 2.  
S'assimilen a la tipologia d'assistits el grau II nivell 1 i 2  
S'assimilen a la tipologia de semiassistits el grau I nivell 2  
  
  
DISPOSICIONS FINALS  
  
Primera. Tramitació anticipada  
1. L'eficàcia d'esta orde quedarà condicionada a l'existència de crèdit adequat i suficient en la línia de subvenció T1826 del programa pressupostari 313.60 del pressupost de la Generalitat per a l'exercici 2014.  
  
2. Una vegada aprovats els pressupostos de la Generalitat per al 2014, mitjançant una resolució d'esta Conselleria es donarà publicitat del crèdit disponible per al finançament de les ajudes.  
  
Segona. Instruccions de desplegament  
Es faculta la Direcció General d'Acció Social i Majors perquè dicte les instruccions necessàries per al desplegament d'esta orde.  
  
Tercera. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Contra l'orde de convocatòria que posa fi a la via administrativa, podrà interposar-se, potestativament, recurs de reposició en el termini d'un mes, comptador des de l'endemà de la notificació, de conformitat amb els articles 116 i 117 de la Llei 30/1992, de Règim Jurídic de les Administracions Públiques i de Procediment Administratiu Comú o bé podrà interposar-se, directament, recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors a partir de l'endemà de la publicació, de conformitat amb el que disposen els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 27 de desembre 2013  
  
La consellera de Benestar Social,  
ASUNCIÓN SÁNCHEZ ZAPLANA